**H I R D E T M É N Y**

**Újpest Településképi Rendelet és
Településképi Arculati Kézikönyv felülvizsgálata
elkészített anyagainak véleményezhetőségéről tájékoztatás**

A múlt év végén értesítettük Önöket arról, hogy Budapest Főváros IV. kerület Újpest Önkormányzata (továbbiakban: Önkormányzat) 2017-ben az új, megváltozott jogszabályi környezetben elkészíttetett és a 207/2017. (XII. 14.) számú határozatával elfogadott Budapest Főváros IV. kerület Újpest településképi arculati kézikönyvének (TAK) és megalkotott a településkép védelméről szóló 27/2017. (XII. 18.) önkormányzati rendeletének (TKR) felülvizsgálatát megindítja.

A településképi rendelet a településkép védelmét a településképi szempontból meghatározó területek, a településképi követelmények meghatározásával, és önkormányzati településkép-érvényesítési eszközök szabályozásával biztosítja. A településképi rendelet szakmai megalapozása érdekében településképi arculati kézikönyv készült. A kézikönyv a településképi jellemzők bemutatásának és minőségi formálásának eszköze. A kézikönyv meghatározza Újpest településkarakter településképi jellemzőit, az elkülönülő településrészeket arculati jellemzőikkel és értékeikkel, és a településképhez illeszkedő építészeti elemek formájában tesz javaslatot a településkép minőségi formálására.

Az elmúlt időszakban a megváltozott törvényi, jogszabályi és Fővárosi Önkormányzati rendeletben foglaltakra tekintettel, a mindennapi használat során szerzett tapasztalatok beépítésével elkészült a fenti két dokumentum.

**Felhívás a partnerségi részvételre:**

Budapest Főváros IV. kerület Újpest Önkormányzata a 314/2012.(XI.8.) kormányrendeletben és a partnerségi egyeztetés szabályairól szóló 11/2017. (IV.28.) önkormányzati rendeletében foglaltak szerint széleskörű partnerségi egyeztetést kíván lefolytatni abból a célból, hogy a jogszabály alapján előírt egyeztetések során biztosítani lehessen a véleményező partnerek lehető legszélesebb körű bevonását, és az elfogadott településképi dokumentumok nyilvánosságát.

Kérem, hogy ha Ön/Önök is részt kívánnak venni a munkában, ha Önök is fontosnak tartják, a közösség igényeinek döntéshozók elé tárását, akkor kérem, tanulmányozzák át az ezzel kapcsolatban elkészített dokumentumokat melyek elektronikus formában az alábbi linkről érhetők el:

<https://ujpest.hu/foepiteszi-iroda/#1606389410535-c9e7720e-fe48>

és küldjék meg Újpest településképét érintő tervezeteinkre a közösségi javaslataikat, észrevételeiket 2021. május 31-ig az alábbi elérhetőségek valamelyikére:

E-mail: foepitesz.iroda@ujpest.hu

postacím: 1042 Budapest István út 15. Főépítészi Iroda.

Tekintettel a veszélyhelyzet megszűnésével összefüggő átmeneti szabályokról és a járványügyi készültségről szóló 2020. évi LVIII. törvény 165. § (2) bekezdésében foglaltakra az ügyben lakossági fórum összehívását csak elektronikus formában tervezzük az alábbiak szerint:

**2021. május 19-én (szerdán) 16.00 órától**

**online, a TEAMS felületén megtartandó tervismertető fórumra**

(tervezett időtartam 1 óra).

A rendezvény megszervezésének célja a településképi dokumentumokban foglalt változtatási javaslatok rövid ismertetését követően a részt vevő lakosok, partnerek észrevételeinek, véleményeinek megismerése. Erre a fórum keretében kérdés-felelet formájában lesz lehetőség. A fórum rögzítésre kerül. A fórumra előzetesen jelentkezni kell, a részvételi szándékot írásban a Főépítészi Iroda fent megadott valamely elérhetőségére kell megküldeni, 2021. május 18. 12:00 óráig. A jelentkezők részére fogjuk megküldeni a fórum elérhetőségének linkjét (ehhez e-mail elérhetőség megküldése feltétlen szükséges).

Számítok megtisztelő részvételükre Újpest településképének alakításában!

Újpest 2021. április

**Déri Tibor**

polgármester

Budapest Főváros IV. kerület
Újpest Önkormányzata